覺衰
作者：柳宗元
朝代：唐

paragraphs: 久知老會至，不謂便見侵。
今年宜未衰，稍已來相尋。
齒疎髪就種，奔走力不任。
咄此可奈何，未必傷我心。
彭聃安在哉？周孔亦已沈。
古稱壽聖人，曾不留至今。
但願得美酒，朋友常共酙。
是時春向暮，桃李生繁陰。
日照天正綠，杳杳歸鴻吟。
出門呼所親，扶杖登西林。
高歌足自快，商頌有遺音。